CELEX: 
Language: et
Date: 2021-06-23 00:00:00
Title: KOMISJONI DELEGEERITUD MÄÄRUS (EL) …/…, millega täiendatakse Euroopa Parlamendi ja nõukogu määrust (EL) 2019/2144 üksikasjalike eeskirjadega mootorsõidukite tüübikinnituse konkreetsete katsemenetluste ja tehniliste nõuete kohta seoses arukate kiirusekontrollisüsteemidega ja nende süsteemide kui eraldi seadmestike tüübikinnitusega ning muudetakse kõnealuse määruse II lisa

SELETUSKIRI
            
            
               1.DELEGEERITUD ÕIGUSAKTI TAUST
            
            
               Euroopa Parlamendi ja nõukogu määruse (EL) 2019/2144
                  1
                kohaselt peavad M- ja N-kategooria mootorsõidukite uued tüübid olema aruka kiirusekontrollisüsteemiga varustatud alates 6. juulist 2022 ja nende kategooriate kõik uued sõidukid alates 7. juulist 2024.
            
            
               2019. aastal hukkus Euroopa Liidu maanteedel ligi 23 000 inimest. Liiga suurel või ebasobival kiirusel sõitmine on suurim liiklusoht. Hinnanguliselt 10–15 % kõikidest liiklusõnnetustest ja 30 % kõikidest surmaga lõppenud õnnetustest on kiiruseületamise või ebasobival kiirusel sõitmise otsene tagajärg
                  2
               . Tehnilised lahendused, mis aitavad sõidukijuhtidel vähendada sõidukiirust, võivad suuresti mõjutada õnnetuste tagajärgi ja vähendada vigastusi.
            
            
               Arukas kiirusekontrollisüsteem (ISA) on süsteem, mis ärgitab ja innustab juhte kiirusepiirangu ületamisel sõitu aeglustama. Süsteem on juhiabifunktsioon, mis toimib gaasipedaali abil või muu sihtotstarbelise, asjakohase ja tulemusliku tagasisidena, samal ajal kui juhil on alati täielik kontroll sõiduki sõidukiiruse üle. See on toimiv ohutusmeede, sest isegi veidi vähendatud sõidukiirus aitab vältida õnnetusi või leevendada nende tagajärgi olulisel määral.
            
            
               Komisjonil on õigus kehtestada üksikasjalikud eeskirjad, mis käsitlevad konkreetseid katsemenetlusi ja tehnilisi nõudeid mootorsõidukite tüübikinnituseks seoses arukate kiirusekontrollisüsteemidega ning nende süsteemide kui eraldi seadmestike tüübikinnituseks. Käesoleva komisjoni delegeeritud määrusega täiendatakse määrust (EL) 2019/2144, sätestades vastavad tehnilised nõuded ja katsemenetlused.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Käesoleva õigusakti ettevalmistamisel pidas komisjon asjakohaseid konsultatsioone liikmesriikide ekspertide ja sidusrühmadega. Kavandatud lähenemisviisi arutati mootorsõidukite töörühma 8. juuli, 8. oktoobri, 9. novembri (erakorraline), 16. detsembri 2020. aasta ja 21. aprilli 2021. aasta koosolekutel ning liikmesriikide eksperdirühma 18. jaanuari ja 20. mai 2021. aasta koosolekul. 
            
            
               Konsulteerimise käigus tõstatusid küsimused seoses ISA astmelise helihoiatuse funktsiooni tõhususega (üks eelnõus esitatud neljast võimalusest) ja selle potentsiaaliga ärritada sõidukijuhte tegelikes sõidutingimustes; seoses ISA süsteemide toimivusnõuete tasemega, mille juures võib olla eriti keeruline ISA süsteemide vastavus kaudse kiirusepiirangu märkidele; seoses enne määruse (EL) 2019/2144 vastuvõtmist kasutusele võetud ISA süsteemidega varustatud selliste sõidukite seisundiga, mis ei vasta täielikult käesoleva delegeeritud määruse tehnilistele nõuetele.
            
            
               Komisjoni delegeeritud määruses käsitletakse võimalikult suures ulatuses konsultatsiooni käigus tõstatatud küsimusi ning ELi liikmesriigid ja sidusrühmad üldiselt toetavad seda.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Käesoleva delegeeritud õigusakti õiguslik alus on Euroopa Parlamendi ja nõukogu määruse (EL) 2019/2144 artikli 4 lõige 6 ja artikli 6 lõige 6.
            
            
               ISA süsteemid peavad andma juhile kiiruseületamise korral tagasisidet, mis peab olema asjakohane ja tulemuslik. Tehnika praeguse arengu juures on tagasiside andmiseks mitu tehnilist võimalust. Siiski ei saa neid kõiki kasutada igas mootorsõidukis (sõltub mootorist, jõuseadme tüübist (hübriid), käigukastist jne). Seepärast on delegeeritud määruses sätestatud, et sõidukitootjad võivad valida oma ISA süsteemide aluseks ühe järgmisest neljast tagasisidemeetodist:
            
            
               (1)pedaali taastumisjõul põhinev taktiilse tagasiside süsteem:
            
            
               –juhi jalalaba surutakse kiiruseületamise korral kergelt tagasi. See aitab vähendada sõidukiirust ja juht saab selle tühistada;
            
            
               (2)mootori juhtimisel põhinev kiirusekontrollisüsteem:
            
            
               –jõuseadme võimsuse automaatne vähendamine, mis ei sõltu juhi jala asendist pedaalil, kuid mida juht saab kergesti tühistada;
            
            
               (3)astmeline helihoiatus:
            
            
               –1. etapp: vilkuv visuaalne märguanne
            
         
         
            
               –2. etapp: mõne sekundi pärast, kui juht ei reageeri, aktiveerub helihoiatus
            
            
               –kui juht seda kombineeritud tagasisidet eirab, kustutatakse mõlemad hoiatused;
            
            
               (4)astmeline vibreeriv hoiatus
            
            
               –1. etapp: vilkuv visuaalne märguanne 
            
            
               –2. etapp: mõne sekundi pärast, kui juht ei reageeri, hakkab pedaal vibreerima 
            
            
               –kui juht seda kombineeritud tagasisidet eirab, kustutatakse mõlemad hoiatused.
            
            
               Vaatamata funktsionaalsetele erinevustele loetakse kõigil neljal meetodil põhinevaid ISA süsteeme võrdselt ohututeks ja tulemuslikeks. 
            
            
               Põhiline kiirusepiirangu teabesüsteem (speed limit information, SLI – ainult visuaalne hoiatus), mis on praegu teatavates mootorsõidukites kasutusel, on hinnanguliselt 20 % vähem tulemuslik, kuna sõidukijuhid jätavad visuaalsed hoiatused tähelepanuta. Seetõttu ei peeta piisavalt tulemuslikuks ega asjakohaseks esitada see käesolevas määruses ainsa tagasisidetehnoloogiana. 
            
            
               Helihoiatus on osutunud küll väga tulemuslikuks juhi reaktsiooni seisukohast, kuid seda peetakse ärritavaks. 
            
            
               Ärritus on tehnoloogia valikul tähtis element. Seetõttu sisaldab astmeline helihoiatus iga kiiruseületamise puhul mitteärritavat, kuid vähem tulemuslikku visuaalset märguannet koos täiendava helihoiatusega. Et hoiatus ei muutuks häirivaks, on selle kestus lühike. Teisisõnu on hoiatus kavandatud nii, et see oleks vähe ärritav.
            
            
               Praeguses etapis puudub lõplik kinnitus selle kohta, milline neljast kavandatud tagasisidetehnoloogiast on ELis tegelikes sõidutingimustes märkimisväärselt tulemuslikum või vähem häiriv. Kõik praegu kättesaadavad ja läbivaadatud uuringud tulemuslikkuse ja häirivuse kohta, sealhulgas hoiatusheli kohta, kajastavad peamiselt laboripõhiseid simulatsioonikatseid, mitte tegelikke liiklusolukordi, sest neid ELi ISAle vastavaid süsteeme hakatakse mootorsõidukites kasutusele võtma alles praegu. 
            
            
               ISA süsteemide poolt kasutatavate eri meetodite tulemuslikkust ja usaldusväärsust tuleb hinnata siis, kui turule on lastud piisav arv selliste süsteemidega varustatud mootorsõidukeid ja on olemas asjakohased kogemused tegelikes liiklusoludes. Samuti on tähtis, et käesolevas komisjoni delegeeritud määruses sätestatud meetoditel põhinevate ISA süsteemide toimivust hinnataks võimalikult kiiresti ning vajaduse korral muudetaks tehnilisi nõudeid vastavalt. On ette nähtud, et komisjon hindab ISA süsteemide toimivust 31. detsembriks 2025 (mis on varasem kui määruse (EL) 2019/2144 artiklis 14 ette nähtud üldine läbivaatamine 2027. aasta juuliks), tuginedes ELi liikmesriikide sõidukitootjatelt ja tüübikinnitusasutustelt saadud teabele.
            
            
               ISA süsteemide tüübikinnituskatseteks ja valideerimiseks on käesoleva määruse lisades esitatud liiklusmärkide kataloog riikide kaupa. 
            
            
               Käesoleva komisjoni delegeeritud määruse sätteid kohaldatakse alates määruse (EL) 2019/2144 kohaldamise kuupäevast.
            
            
               Käesoleva komisjoni delegeeritud määrusega muudetakse ka määruse (EL) 2019/2144 II lisa, lisades viite õigusaktile, millega kehtestatakse erinõuded seoses arukate kiirusekontrollisüsteemidega.
            
            
               KOMISJONI DELEGEERITUD MÄÄRUS (EL) …/…,
            
            
               23.6.2021,
            
            
               millega täiendatakse Euroopa Parlamendi ja nõukogu määrust (EL) 2019/2144 üksikasjalike eeskirjadega mootorsõidukite tüübikinnituse konkreetsete katsemenetluste ja tehniliste nõuete kohta seoses arukate kiirusekontrollisüsteemidega ja nende süsteemide kui eraldi seadmestike tüübikinnitusega ning muudetakse kõnealuse määruse II lisa
            
            
               (EMPs kohaldatav tekst)
            
            
               EUROOPA KOMISJON,
            
         
         
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 27. novembri 2019. aasta määrust (EL) 2019/2144, mis käsitleb mootorsõidukite ja nende haagiste ning mootorsõidukite jaoks ette nähtud süsteemide, osade ja eraldi seadmestike tüübikinnituse nõudeid seoses nende üldise ohutuse ning sõitjate ja vähekaitstud liiklejate kaitsega ning millega muudetakse Euroopa Parlamendi ja nõukogu määrust (EL) 2018/858 ja tunnistatakse kehtetuks Euroopa Parlamendi ja nõukogu määrused (EÜ) nr 78/2009, (EÜ) nr 79/2009 ja (EÜ) nr 661/2009 ning komisjoni määrused (EÜ) nr 631/2009, (EL) nr 406/2010, (EL) nr 672/2010, (EL) nr 1003/2010, (EL) nr 1005/2010, (EL) nr 1008/2010, (EL) nr 1009/2010, (EL) nr 19/2011, (EL) nr 109/2011, (EL) nr 458/2011, (EL) nr 65/2012, (EL) nr 130/2012, (EL) nr 347/2012, (EL) nr 351/2012, (EL) nr 1230/2012 ja (EL) 2015/166,
                  3
                eriti selle artikli 4 lõiget 6 ja artikli 6 lõiget 6,
            
            
               ning arvestades järgmist:
            
            
               (1)Määruse (EL) 2019/2144 artikli 6 kohaselt peavad M- ja N-kategooria mootorsõidukid olema varustatud teatavate kõrgtehnoloogiliste sõidukisüsteemidega, sealhulgas arukad kiirusekontrollisüsteemid (ISA süsteemid). Määruse (EL) 2019/2144 II lisas on sätestatud mootorsõidukite tüübikinnituse põhinõuded seoses ISA süsteemidega.
            
            
               (2)Vaja on üksikasjalikke eeskirju, mis käsitlevad konkreetseid katsemenetlusi ja tehnilisi nõudeid mootorsõidukite tüübikinnituseks seoses ISA süsteemidega ning nende süsteemide kui eraldi seadmestike tüübikinnituseks. 
            
            
               (3)Kooskõlas määruse (EL) 2019/2144 artikli 3 punktiga 3 on ISA süsteem selline süsteem, mis aitab juhil säilitada teeoludele vastava kiiruse, andes selleks sihtotstarbelist ja asjakohast tagasisidet. Praegu on olemas mitmeid tehnilisi võimalusi tagasisidemeetodite jaoks, mida võtta ISA süsteemi aluseks. Siiski ei saa iga mootorsõiduki puhul kõiki neid võimalusi nende tehniliste omaduste tõttu kasutada. Seepärast on vaja täpsustada tagasisidemeetodid, mis on funktsionaalsetest erinevustest hoolimata võrdselt ohutud ja tulemuslikud. On asjakohane näha ette mitut tagasisidemeetodit ja võimaldada tootjatel valida nende hulgast meetod, millele oma ISA süsteemid üles ehitada.
            
            
               (4)ISA süsteem võib tugineda erinevatele sisendmeetoditele, nagu vaatlus kaamera abil, kaardiandmed ja masinõpe, kuid tegelikud otsese kiirusepiirangu märgid peaksid alati olema ülimuslikud mis tahes muu sõidukis kättesaadava teabe suhtes.
            
            
               (5)ISA süsteemi tehnilise võimekuse katsetamiseks on vaja koostada liikmesriikides kasutatavate liiklusmärkide kataloog. Kataloogis esitatud andmeid kasutatakse tüübikinnituse eesmärgil, ilma et see piiraks riiklike liikluseeskirjade kohaldamist.
            
            
               (6)ISA süsteemid võivad puutuda kokku mitmetähenduslike kiirusandmetega, mis on tingitud puuduvatest, lõhutud, muudetud või muul viisil kahjustatud märkidest, märgi valest paigutusest, halbadest ilmastikutingimustest või ühtlustamata, keerulistest ja kaudsetest kiirusepiirangutest. Seetõttu peaks aluspõhimõte olema see, et asjakohaste liikluseeskirjade järgimise eest vastutab alati juht ning et ISA süsteem on juhi võimalikuks hoiatamiseks ette nähtud abisüsteemidest parim saadaolev süsteem. 
            
            
               (7)ISA süsteemide katsemenetlused ja tehnilised nõuded peaksid olema võimalikult tehnoloogianeutraalsed ja tulemuspõhised, et võimaldada uuenduslikke lahendusi.
            
            
               (8)Samuti peaksid ISA süsteemide konkreetsed katsemenetlused ja tehnilised nõuded tagama, et süsteem ei ületa keskmise inimesest juhi võimet tõlgendada ja mõista asjakohast kiiruspiirangu teavet. ISA süsteemidelt ei tohiks nõuda isejuhtivuse tasemel suutlikkust, vaid nad peaksid üksnes sõidukijuhte abistama.
            
            
               (9)ISA süsteemide eri tagasisidemeetodite ja kontrollifunktsioonide tulemuslikkust tegelikes sõidutingimustes saab hinnata alles siis, kui turul on juba märkimisväärne arv selliste süsteemidega varustatud mootorsõidukeid. Teisest küljest on tähtis, et erinevatel käesoleva määrusega kooskõlas olevatel tagasisidemeetoditel põhinevate ISA süsteemide hindamine tehtaks viivitamata, st hiljemalt 31. detsembriks 2025, et ära kasutada kõik võimalused, mida ISA süsteem liiklusohutuse suurendamiseks pakub. Asjaomane tehnoloogia ja tegelikud sõidukogemused peaksid olema kättesaadavad 2024. aasta juuliks ehk aegsasti enne määruse (EL) 2019/2144 artiklis 14 sätestatud üldise läbivaatamise kuupäeva. Selleks et komisjon saaks käesolevas määruses sätestatud tagasisidemeetodite tulemuslikkust võimalikult kiiresti hinnata, on vaja, et tootjad esitaksid tüübikinnituse andnud tüübikinnitusasutustele asjakohase teabe ning et tüübikinnitusasutused koguksid selle teabe kokku ja esitaksid komisjonile.
            
            
               (10)Tegelikes sõidutingimustes saadud teave, mida kogutakse ja esitatakse ISA-süsteemide toimivuse hindamiseks, peaks olema üldine ega tohiks olla seotud konkreetse mootorsõiduki ega juhiga. Tootjad võivad andmete kogumiseks kasutada kõiki olemasolevaid vahendeid, näiteks katsesõidukiparki või vabatahtlikke kokkuleppeid otse lõppkasutajatega, kui nad on andnud selleks selgesõnalise nõusoleku kooskõlas liidu andmekaitseõigusega
                  4
               . Komisjon peaks seda protsessi toetama, andes vajaduse korral suuniseid andmete kogumise viisi, sisu, struktuuri ja esitamisviiside kohta.
            
            
               (11)Selleks et minimeerida juhi tähelepanu hajumist või ülekoormamist valehoiatustega, mida põhjustavad mitteoptimaalsed süsteemid tegelikus liikluses, on vaja, et sõidukitootjad kasutaksid sõidukites asjakohast tehnoloogiat ning tagaksid piiramatu ja lihtsa juurdepääsu süsteemiuuendustele, kui see on sõiduki kasutusea mõistliku osa jaoks asjakohane ja vajalik.
            
            
               (12)ISA süsteemid võivad kasutada kaardiandmeid, et tagada nõuetekohane toimimine tegelikes sõidutingimustes. Siiski ei peaks olema kohustust nõuda, et kaardiandmed oleksid nii detailsed ja kvaliteetsed, et võimaldada sammsammulist navigeerimist, arvestades et piisaks ka ainult asulasiseste ja -väliste piirkondade ning peamiste ekspress- ja kiirteede koordinaatidest.
            
            
               (13)Liikmesriike kutsutakse üles aitama kaasa ISA süsteemide paremale toimimisele tegelikes sõidutingimustes, tagades, et tänavatele ja teedele oleks korrektselt paigaldatud otsese kiirusepiirangu märgid ning kõigi kiirusepiirangu alade, ekspress- ja kiirteede algus ja lõpp oleks selgelt märgistatud. Mõnikord ei ole ristmikud ja ühinevad tänavad või teed juhile selgelt äratuntavad ning on seega ka ISA tehnoloogiale raskesti tõlgendatavad. Seepärast on vaja sellistesse kohtadesse paigaldada numbrilised otsese või kaudse kiirusepiirangu või mittenumbrilised kaudse kiirusepiirangu märgid, et tagada liidus liiklevatesse mootorsõidukitesse paigaldatud ISA-süsteemide ühetaoline toimimine.
            
            
               (14)Selge on, et süsteeme, milles kasutatakse kaamerasüsteemi, ülemaailmset satelliitnavigatsioonisüsteemi (GNSS) ja ajakohastatud digitaalseid kaarte, peetakse tehnika tasemele vastavateks süsteemideks, mis toimivad tegelikes oludes väga hästi ja on usaldusväärsed.
            
            
               (15)Määruse (EL) 2019/2144 II lisa tabel, kus on esitatud selle määruse artikli 4 lõikes 5 ja artikli 5 lõikes 3 osutatud nõuete loetelu, ei sisalda viiteid arukaid kiirusekontrollisüsteeme käsitlevatele õigusaktidele. Seepärast on vaja lisada kõnealusesse lisasse viide käesolevale määrusele. 
            
            
               (16)Määrust (EL) 2019/2144 tuleks seepärast vastavalt muuta.
            
            
               (17)Kuna määrust (EL) 2019/2144 hakatakse kohaldama alates 6. juulist 2022, tuleks käesolevat määrust kohaldada alates samast kuupäevast.
            
         
         
            
               (18)Käesoleva määruse sätted on tihedalt seotud, kuna need käsitlevad eeskirju mootorsõidukite tüübikinnituse konkreetsete katsemenetluste ja tehniliste nõuete kohta seoses arukate kiirusekontrollisüsteemidega ja nende süsteemide kui eraldi seadmestike tüübikinnitusega. Käesolevas määruses sätestatud eeskirjadest tingituna on määruse (EL) 2019/2144 II lisasse vaja lisada viide käesolevale määrusele. Seepärast on asjakohane näha need sätted ette ühe delegeeritud määrusega,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Katsemenetlused ja tehnilised nõuded sõiduki tüübikinnituseks seoses arukate kiirusekontrollisüsteemidega 
            
            
               Sõidukile tüübikinnituse andmine seoses arukate kiirusekontrollisüsteemidega sõltub sellest, kas sõiduk läbib katsemenetlused ja vastab I lisas sätestatud tehnilistele nõuetele.
            
            
               Artikkel 2
            
            
               Katsemenetlused ja tehnilised nõuded aruka kiirusekontrollisüsteemi kui eraldi seadmestiku tüübikinnituseks
            
            
               Arukale kiirusekontrollisüsteemile kui eraldi seadmestikule tüübikinnituse andmine sõltub sellest, kas süsteem vastab I lisas sätestatud katsemenetlustele ja tehnilistele nõuetele.
            
            
               Artikkel 3
            
            
               Liiklusmärkide kataloog
            
            
               Igas liikmesriigis kasutatavate kiirusepiirangu märkide täielik loetelu, mille alusel tüübikinnitusasutused ja tehnilised teenistused hindavad arukate kiirusekontrollisüsteemide toimimist vastavalt käesolevale määrusele, on esitatud II lisas.
            
            
               Artikkel 4
            
            
               Teave arukate kiirusekontrollisüsteemide kasutamise kohta
            
            
               1. Sõidukitootjad esitavad käesoleva määruse kohaselt tüübikinnitusi andvatele tüübikinnitusasutustele järgmise teabe:
            
            
               (a)sisse- ja väljalülitatud arukate kiirusekontrollisüsteemidega sõidetud aja või läbitud vahemaade suhtarvud;
            
            
               (b)sõidetud aja või läbitud vahemaade suhtarvud vastavalt tuvastatud kiirusepiiranguid arvesse võttes ja neid tühistades;
            
            
               (c)keskmine aeg, mis kulub aruka kiirusekontrollisüsteemi sisselülitamisest väljalülitamiseni juhi poolt, kui see on asjakohane;
            
            
               Alapunktis a osutatud teave esitatakse eraldi astmelise helihoiatusfunktsiooni, astmelise vibreeriva hoiatusfunktsiooni ja taktiilse tagasiside funktsiooni ja kiirusekontrolli funktsiooni kohta.
            
            
            
               2. Tüübikinnitusasutused koguvad lõike 1 kohaselt saadud teabe kokku ja esitavad selle komisjonile 7. juulil 2024 ja seejärel vähemalt iga kuue kuu tagant kahe aasta jooksul.
            
         
         
            
               Artikkel 5
            
            
               Määruse (EL) 2019/2144 muutmine
            
            
               Määruse (EL) 2019/2144 II lisa muudetakse vastavalt käesoleva määruse III lisale.
            
            
               Artikkel 6
            
            
               Jõustumine ja kohaldamine
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Seda kohaldatakse alates 6. juulist 2022.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 23.6.2021
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        ELT L 325, 16.12.2019, lk 1.
               
               
                  
                     (2)
                  
                        https://ec.europa.eu/transport/road_safety/sites/roadsafety/files/pdf/2020-10-08-road_safety_thematic_report_speed.pdf
               
               
                  
                     (3)
                  
                        ELT L 325, 16.12.2019, lk 1. 
               
               
                  
                     (4)
                  
                        Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (
                  
                     ELT L 119 4.5.2016, lk 1
                  
                  ).